তথ্যবিবরণী নম্বর : ১৫৮৭

**জর্ডানে বাংলাদেশ দূতাবাসে জাতীয় সংবিধান দিবস পালিত**

জর্ডান, আম্মান, ২১ কার্তিক (৬ নভেম্বর):

জর্ডানের আম্মানে বাংলাদেশ দূতাবাসে যথাযোগ্য মর্যাদায় ‘জাতীয় সংবিধান দিবস-২০২৩’ পালিত হয়েছে। দূতাবাসের কর্মকর্তা ও কর্মচারীবৃন্দ এবং প্রবাসী বাংলাদেশিরা উক্ত অনুষ্ঠানে অংশগ্রহণ করেন। অনুষ্ঠানের শুরুতেই পবিত্র কোরাআন থেকে তেলওয়াত করা হয় এবং দিবসটি উপলক্ষ্যে রাষ্ট্রপতি ও জর্ডানের প্রধানমন্ত্রী কর্তৃক প্রদত্ত বাণী পাঠ করা হয়।

দিবসটির তাৎপর্যের ওপর একটি আলোচনাপর্ব অনুষ্ঠিত হয়। রাষ্ট্রদূত নাহিদা সোবহান তাঁর বক্তব্যে বাংলাদেশের স্বাধীনতা অর্জন ও দ্রুত সময়ে সংবিধান প্রণয়নের জন্য জাতির পিতা বঙ্গবন্ধু শেখ মুজিবুর রহমানের সুযোগ্য নেতৃত্ব এবং দিক নির্দেশনার কথা শ্রদ্ধাভরে স্মরণ করেন।

রাষ্ট্রদূত বলেন, বাংলাদেশের সংবিধান বিশ্বের অন্যতম সমৃদ্ধ ও সুসংগঠিত সংবিধান, যা আমাদের জন্য অত্যন্ত গর্বের বিষয়। আমাদের সংবিধানে মানুষের মৌলিক মানবাধিকারের ধারাগুলো অন্যতম মূলভিত্তি হিসেবে সন্নিবেশিত হয়েছে বলে তিনি উল্লেখ করেন। তিনি সংবিধানের সম্মান ও মূল্যবোধকে সমুন্নত রাখার জন্য সকলকে আহ্বান জানান।

#

নাহিদা/পাশা/মোশারফ/জয়নুল/২০২৩/১৯৪০ঘণ্টা

তথ্যবিবরণী নম্বর : ১৫৮৬

**আগামীতে বয়স্কভাতা শতভাগে উন্নীত করা হবে**

**--- খাদ্যমন্ত্রী**

নওগাঁ (সাপাহার), ২১ কার্তিক (৬ নভেম্বর) :

খাদ্যমন্ত্রী সাধন চন্দ্র মজুমদার বলেছেন, সামাজিক নিরাপত্তা বেষ্টনীর আওতা সরকার প্রতিবছরই বাড়াচ্ছে। এ ধারাবাহিকতায় আগামীতে বয়স্কভাতা শতভাগে উন্নীত করা হবে।

আজ সাপাহারে সরফতুল্লাহ ফাজিল মাদ্রাসা প্রাঙ্গণে সাপাহার সদর ইউনিয়ন আওয়ামী লীগ আয়োজিত বর্তমান সরকারের সামাজিক নিরাপত্তা বেষ্টনীর আওতাভুক্ত জনগণের সাথে মতবিনিময় সভায় প্রধান অতিথির বক্তবে মন্ত্রী এ কথা বলেন।

খাদ্যমন্ত্রী বলেন, সরকার দরিদ্র মানুষের কথা চিন্তা করে খাদ্যবান্ধব কর্মসূচির আওতায় ১৫ টাকা কেজি দরে ৩০ কেজি চাল দিচ্ছে। টিসিবির মাধ্যমে ১ কোটি পরিবারকে দেওয়া হচ্ছে চাল, ডাল, পেঁয়াজ, তেল ও চিনি। সামাজিক নিরাপত্তা বেষ্টনীর আওতায়ভুক্ত দেশের অধিকাংশ মানুষ। কেউ সরাসরি উপকৃত হয় কেউ বা পরোক্ষভাবে। তিনি বলেন, পিছিয়ে পড়া জনগোষ্ঠীর জন্য সামাজিক সুরক্ষা বলয়ের আওতায় নানারকম ভাতা দিয়ে যাচ্ছে বর্তমান সরকার। এতে মানুষের জীবনযাত্রার মান উন্নয়ন হয়েছে। সামাজিক নিরাপত্তা বেষ্টনীর আওতায় অসচ্ছল প্রতিবন্ধী ছাড়াও বয়স্ক ভাতা, স্বামী নিগৃহীতা, বিধবা, দরিদ্র মায়ের মাতৃত্বকালীন ভাতা, শহিদ পরিবার ও যুদ্ধাহত বীর মুক্তিযোদ্ধাদের চিকিৎসা ও সম্মানি ভাতা, হিজড়া, বেদে ও অনগ্রসর জনগোষ্ঠীর জীবনমান উন্নয়ন ভাতা রয়েছে।

এছাড়া কৃষি প্রণোদনা পাচ্ছে কৃষক। শিক্ষার্থীদের উপবৃত্তির টাকা চলে যাচ্ছে অভিভাবকদের মোবাইলে। সাপাহার সদর ইউনিয়ন আওয়ামী লীগের সভাপতি মোঃ সাদেকুল ইসলামের সভাপতিত্বে অনুষ্ঠানে বিশেষ অতিথি হিসেবে বক্তৃতা করেন সাপাহার উপজেলা আওয়ামী লীগের সভাপতি মোঃ শামসুল আলম শাহ চৌধুরী, সাধারণ সম্পাদক মাসুদ রেজা সারোয়ার এবং উপজেলা পরিষদের চেয়ারম্যান মোঃ সাহজাহান হোসেন।

এর আগে খাদ্যমন্ত্রী সাধন চন্দ্র মজুমদার মহজিদ পাড়া উচ্চ বিদ্যালয়ের নবনির্মিত ভবনের উদ্বোধন করেন।

#

কামাল/পাশা/রফিকুল/জয়নুল/২০২৩/১৯৩০ঘণ্টা

তথ্যবিবরণী নম্বর : ১৫৮৫

**ম্যানচেস্টারে জাতীয় সংবিধান দিবস পালিত**

ম্যানচেস্টার, (৬ নভেম্বর):

বাংলাদেশ সহকারী হাইকমিশন, ম্যানচেস্টারে যথাযোগ্য মর্যাদায় গত ৪ নভেম্বর ‘জাতীয় সংবিধান দিবস’ পালিত হয়েছে। দিবসটি উপলক্ষ্যে রাষ্ট্রপতি ও প্রধানমন্ত্রী কর্তৃক প্রদত্ত বাণী পাঠ করে শোনানো হয়। সহকারী

হাইকমিশন কর্তৃক আয়োজিত অনুষ্ঠানে ‘জাতীয় সংবিধান দিবস’ এর গুরুত্ব ও তাৎপর্যের ওপর আলোচনা করা হয়।

সহকারী হাইকমিশনার দিবসটি উপলক্ষ্যে উল্লেখ করেন যে, স্বাধীনতার পর পরই দেশ পুর্নগঠনের অংশ হিসেবে এবং দেশে আইনের শাসন প্রতিষ্ঠায় সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের নেতৃত্বে ও ঐকান্তিক প্রচেষ্টায় গণপ্রজাতন্ত্রী বাংলাদেশের সর্বোচ্চ আইন সংবিধান রচিত হয়েছিল। মাত্র ১ বছরের কম সময়ে সংবিধান রচনা ও কার্যকর করা বিশ্বের ইতিহাসে বিরল ঘটনা।

তিনি ‘জাতীয় সংবিধান দিবস’ এর তাৎপর্যের ওপর আলোকপাত করেন এবং গণতান্ত্রিক মূল্যবোধ ও আইনের শাসন প্রতিষ্ঠায় সংবিধানের মর্যাদা অক্ষুন্ন রাখতে দৃঢ় সংকল্প ব্যক্ত করেন।

#

পাশা/রফিকুল/জয়নুল/২০২৩/১৯২০ঘণ্টা

তথ্যবিবরণী নম্বর : ১৫৮৪

**আক্রমণকারীদের প্রতিহত করুন**

**-- তথ্য ও সম্প্রচার মন্ত্রী**

ঢাকা, ২১ কার্তিক (৬ নভেম্বর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘দেশে বিশৃঙ্খলা-নৈরাজ্য সৃষ্টি করার অসৎ উদ্দেশ্যেই বিএনপি নেতারা সামাজিক যোগাযোগ মাধ্যমে উঁকি দিয়ে গুহার অন্তরালে থেকে কর্মসূচি ঘোষণা করছে। মানুষ, অ্যাম্বুলেন্সের ওপর হামলা করা, গাড়ি-ঘোড়া পোড়ানো, ছাত্র-ছাত্রীদের ওপর হামলা করাই তাদের কর্মসূচি। আমি জনগণ, গাড়িচালক ভাই এবং আমাদের নেতা-কর্মীদের প্রতি আহ্বান জানাই হরতাল-অবরোধের নামে কেউ যদি আক্রমণ করতে আসে আক্রমণকারীদের প্রতিহত করবেন, শায়েস্তা করবেন, ধরতে পারলে পুলিশের হাতে তুলে দেবেন।’

আজ ২৩ বঙ্গবন্ধু এভিনিউয়ে ঢাকা মহানগর দক্ষিণ আওয়ামী লীগ আয়োজিত ‘বিএনপির অবরোধ-নৈরাজ্যের প্রতিবাদে শান্তি সমাবেশে’ মন্ত্রী এ আহ্বান জানান। ঢাকা মহানগর দক্ষিণ আওয়ামী লীগের সভাপতি বীর মুক্তিযোদ্ধা আলহাজ্ব আবু আহমেদ মন্নাফীর সভাপতিত্বে এবং সাধারণ সম্পাদক আলহাজ্ব মোঃ হুমায়ুন কবিরের সঞ্চালনায় আওয়ামী লীগের প্রেসিডিয়াম সদস্য মোফাজ্জল হোসেন চৌধুরী মায়া বীরবিক্রম প্রমুখ সমাবেশে বক্তব্য রাখেন।

সম্প্রচার মন্ত্রী বলেন, ‘গাড়িচালক ভাইদের অনুরোধ জানাবো, যারা আপনাদের গাড়িতে হামলা চালাচ্ছে তারা দুষ্কৃতিকারী। পত্রপত্রিকা লেখে তারা দুষ্কৃতকারী, টেলিভিশনেও বলে দুষ্কৃতকারী। সুতরাং এই দুষ্কৃতকারী সন্ত্রাসীদের বিরুদ্ধে ব্যবস্থা গ্রহণ করার জন্য প্রয়োজনে গাড়িতে লাঠি এবং রড রাখবেন। যদি কাউকে ধরতে পারেন শায়েস্তা করে পুলিশের হাতে তুলে দেবেন।’

ড. হাছান বলেন, ‘আমাদের নেতাকর্মীদের বলবো, এই আগুনসন্ত্রাসীদের পেলে, হাতেনাতে ধরা পড়লে তাদের বিরুদ্ধে ব্যবস্থা নিয়ে পুলিশের হাতে তুলে দেবেন। আমরা আইন নিজের হাতে তুলে নিতে চাই না। কিন্তু আইনে বলা আছে, কেউ আক্রান্ত হলে তিনি আক্রমণকারীকে প্রতিরোধ করতে পারেন। এটা আইনেই বলা আছে, ধর্মেও আছে। সুতরাং কেউ যদি আক্রমণ করতে আসে আক্রমণকারীকে শায়েস্তা করবেন।’

আওয়ামী লীগের যুগ্ম সাধারণ সম্পাদক ড. হাছান বলেন, ‘অবরোধের নামে যারা এইভাবে সন্ত্রাসী হামলা চালাচ্ছে এবং গুহার মধ্যে ঢুকছে, তাদের বিরুদ্ধে আইনগত ব্যবস্থা গ্রহণে সরকার বদ্ধপরিকর। আমাদের নেতাকর্মীদের বলবো পাড়ায়-মহল্লায় বিএনপি-জামাতের যে আগুনসন্ত্রাসীরা গর্তের মধ্যে ঢুকেছে তাদের গর্ত থেকে খুঁজে বের করুন, পুলিশে দেন, এদেরকে নির্মূল করতে হবে।’

‘অনেকেই দাবি করছে বিএনপি যেভাবে মানুষের ওপর হামলা পরিচালনা করছে, যেভাবে প্রধান বিচারপতি ও বিচারপতিদের বাসভবনে, হাসপাতালে হামলা চালিয়েছে, অনেক মহল থেকে তাদেরকে নিষিদ্ধ করার দাবি উঠেছে’ উল্লেখ করে তথ্যমন্ত্রী বলেন, ‘আমরা বিএনপিকে নিষিদ্ধ করতে চাই না, আমরা চাই, তারা এই পথ পরিহার করে গণতান্ত্রিক রীতিনীতি চর্চা করুক। আন্দোলনও করুক আমাদের কোনো আপত্তি নাই। তাদের আন্দোলন করার জন্যই সমস্ত সহযোগিতা করা হয়েছিলো কিন্তু তারা সেটি না করে নৈরাজ্য সৃষ্টি করেছে। পুলিশের ওপর, বিচারপতির বাসভবনে, হাসপাতালে হামলা করেছে সেই কারণে পুলিশ ব্যবস্থা নিতে বাধ্য হয়েছে।’

‘নির্বাচন যথাসময়েই হবে এবং জনগণের ব্যাপক অংশগ্রহণে আন্তর্জাতিকভাবে গ্রহণযোগ্য একটি নির্বাচন করতে আমরা বদ্ধপরিকর’ উল্লেখ করে তথ্য ও সম্প্রচার মন্ত্রী বলেন, ‘বিএনপির অনেক নেতা এখন তারেক রহমানের দোষ দেয়, বলে তারেক রহমান আমাদের দলটা ধ্বংস করে দিলো এবং তারা বসে আছে নির্বাচনে অংশগ্রহণ করার জন্য। ফখরুল সাহেব, রিজভী সাহেব যাই বলুন না কেন, নির্বাচনে আপনাদের দল অংশগ্রহণ না করলেও, আপনাদের নেতারা ইনশাআল্লাহ অংশগ্রহণ করবে।’

ড. হাছান মাহমুদ বলেন, ‘অনেকেই লাইন ধরে আছে তৃণমূলে যোগ দেওয়ার জন্য। আর বিএনপির সাবেক মন্ত্রী বর্তমান ভাইস চেয়ারম্যান মেজর হাফিজের নেতৃত্বে আর একটি দল হতে যাচ্ছে। তারা শীঘ্রই ঢাকায় কনভেনশন করবে। সুতরাং বিএনপি নির্বাচনে অংশগ্রহণ না করলেও নেতাদের অংশগ্রহণ ঠেকাতে পারবে না। তাই অনুরোধ জানাবো দল যদি টেকাতে চান তাহলে নৈরাজ্যের পথ পরিহার করুন, নির্বাচনে আসুন, আপনাদের জনপ্রিয়তা যাচাই করুন।’

#

আকরাম/পাশা/মোশারফ/রেজাউল/২০২৩/১৮৫০ ঘণ্টা

তথ্যবিবরণী নম্বর : ১৫৮৩

**বিএনপি অবরোধের ডাক দিয়ে নিজেরাই গর্তে ঢুকে গেছে**

**--এনামুল হক শামীম**

শরীয়তপুর, ২১ কার্তিক (৬ নভেম্বর) :

পানিসম্পদ উপমন্ত্রী ও আওয়ামী লীগের সাবেক সাংগঠনিক সম্পাদক একেএম এনামুল হক শামীম বলেছেন, লজ্জা থাকলে বিএনপি আর কখনো হরতাল বা অবরোধ ডাকবে না। তারা কর্মসূচি দিয়ে নিজেরাই গর্তে ঢুকে গেছে। তবে মাঝে মাঝে চোরাগোপ্তা হামলার মতো করে বাস পুড়িয়ে মানুষ হত্যা করে। এটা তাদের পুরনো অভ্যাস। মিথ্যাচারের জনক বিএনপি এবার অভিনব কায়দায় জো বাইডেনের উপদেষ্টা তৈরি করার মতো মার্কিন সরকারের সঙ্গেও জালিয়াতি করেছে।

আজ শরীয়তপুরের সখিপুরের কাঁচিকাটাকে সোনার বাংলা এভিনিউ, সখিপুরে অন্তর্ভুক্তকরণ, বোরকাঠি উচ্চ বিদ্যালয়ে সুধী সমাবেশ ও জোহরা কাদের স্কুল এন্ড কলেজের বিজয়-৭১ ভবন উদ্বোধন ও সুধী সমাবেশে প্রধান অতিথির বক্তব্যে উপমন্ত্রী এসব কথা বলেন।

এনামুল হক শামীম আরো বলেন, বিএনপি সরকারের পতন করতে গিয়ে নিজেদের পতন ডেকে এনেছে। আন্দোলনের নামে আবারো মানুষ পুড়িয়ে মারার খেলায় মেতে উঠছে। ওরা জানে নির্বাচনে আসলে ওদের নিশ্চিত পরাজয়। কারণ, বাংলাদেশের মানুষ দুর্নীতিবাজ খালেদা জিয়া, তারেক রহমান ও তাদের দল বিএনপিকে আর কখনো রাষ্ট্র ক্ষমতায় দেখতে চায় না। এদেশের মানুষ বিএনপি-জামায়াতের দুঃশাসনের কথা ভুলে নাই।

উপমন্ত্রী বলেন, বর্তমান সরকার দেশীয় ও আন্তর্জাতিক ষড়যন্ত্র মোকাবিলা করে পদ্মা সেতু, মেট্রোরেল, কর্ণফুলী টানেল নির্মাণ করেছে। বিএনপি যতই আন্দোলন করুক কাজে আসবে না। তত্ত্বাবধায়ক সরকার ছাড়াই তাদের নির্বাচন করতে হবে। বিএনপি'র জনপ্রিয়তা থাকলে নির্বাচনে এসে জনপ্রিয়তা যাচাই করুক। আর দ্বাদশ সংসদ নির্বাচন সংবিধান অনুযায়ী অনুষ্ঠিত হবে। আর সেই নির্বাচনে বঙ্গবন্ধু কন্যা প্রধানমন্ত্রী শেখ হাসিনা পঞ্চমবারের মতো ক্ষমতায় আসবেন।

এসময় উপস্থিত ছিলেন ভেদরগঞ্জ উপজেলা চেয়ারম্যান ও সখিপুর থানা আওয়ামী লীগের সভাপতি হুমায়ুন কবির মোল্যা, শরীয়তপুর পানি উন্নয়ন বোর্ডের নির্বাহী প্রকৌশলী এসএম আহসান হাবীব, জেলা পরিষদের প্যানেল চেয়ারম্যান এমএ কাইয়ুম পাইক, থানা আওয়ামী লীগের সাধারণ সম্পাদক আতিকুর রহমান মানিক সরকার,  কাঁচিকাটা ইউপি চেয়ারম্যান নুরুল আমিন দেওয়ান, আওয়ামী লীগ নেতা কাওসার মোল্লা, ইউনিয়ন আওয়ামী লীগের সভাপতি ককন হাওলাদার, সাধারণ সম্পাদক সরোয়ার হোসেন বিপ্লব।

এসময় উপমন্ত্রী তাঁর রত্নগর্ভা মায়ের নামে প্রতিষ্ঠিত বেগম আশ্রাফুন্নেছা ফাউন্ডেশনের পক্ষ থেকে দুই শিক্ষা প্রতিষ্ঠানের ৫০ জন শিক্ষার্থীকে উপবৃত্তি প্রদান করেন।

#

গিয়াস/পাশা/মোশারফ/রেজাউল/২০২৩/১৮১০ ঘণ্টা

তথ্যবিবরণী নম্বর : ১৫৮২

**২০৪১ সালের মধ্যে দেশে শতকরা ৪০ ভাগ শক্তি আসবে সবুজ উৎস থেকে**

**--তথ্য ও সম্প্রচার মন্ত্রী**

ঢাকা, ২১ কার্তিক (৬ নভেম্বর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, প্রধানমন্ত্রী শেখ হাসিনা ঘোষিত মুজিব ক্লাইমেট প্ল্যান অনুযায়ী ২০৪১ সালের মধ্যে দেশের ৪০ শতাংশ শক্তি সবুজ উৎস থেকে আসবে। সবুজ উৎসের অন্যতম প্রধান দু’টি হচ্ছে সৌর ও পারমাণবিক শক্তি। দেশে সোলার বা সৌরশক্তি প্রসার লাভ করছে এবং আমরা নিউক্লিয়ার বা পারমাণবিক ক্লাবে যোগ দিয়েছি।

আজ সচিবালয়ে নিজ মন্ত্রণালয়ের সভাকক্ষে বাংলাদেশ ক্লাইমেট চেঞ্জ জার্নালিস্টস ফোরামের (বিসিজেএফ) সঙ্গে আরব আমিরাতের দুবাইয়ের অনুষ্ঠিতব্য বিশ্ব জলবায়ু সম্মেলন কপ-২৮ এ দেশের অবস্থান প্রসঙ্গে আলোচনা সভায় মন্ত্রী এ কথা বলেন।

বিশ্বব্যাপী জলবায়ু পরিবর্তন মোকাবিলায় পশ্চাৎপদতার কথা উল্লেখ করে সম্প্রচার মন্ত্রী বলেন, প্যারিস চুক্তির বৈশ্বিক ঐক্যমত মোতাবেক আমরা বিশ্বের তাপমাত্রা বৃদ্ধি ১.৫ ডিগ্রির মধ্যে সীমাবদ্ধ রাখতে পারছি না। একই সাথে প্রতিবছর সমুদ্রপৃষ্ঠের উচ্চতা গড়ে ৩ থেকে ৪ মিলিমিটার সমুদ্র বৃদ্ধি পায়, আমাদের এই অংশসহ কোনো কোনো অংশে অনেক বেশি বৃদ্ধি পায়। গত ৩০ বছরের এই প্রেক্ষাপটে আমরা দেখছি যে, যেখানে বন্যা হতো না সেখানে বন্যা হচ্ছে। পাকিস্তানে বন্যার ভয়াবহতা কখনো ছিলো না সেখানেও হচ্ছে। বরফ অঞ্চল সাইবেরিয়ায় বুশ-ফায়ার হচ্ছে। এই পরিবর্তন প্রশমিত করতে বিশ্বব্যাপী ব্যাপক কর্মযজ্ঞের বিকল্প নেই।

মন্ত্রী বলেন, মনুষ্যসৃষ্ট নানা কারণেই জলবায়ু পরিবর্তন হচ্ছে। এটি প্রশমনের জন্য প্রথমত সরকারি ও বেসরকারি পর্যায়ে এবং জনগণের সচেতনতা প্রয়োজন। এ ক্ষেত্রে সাংবাদিকদের ব্যাপক ভূমিকা রাখার সুযোগ আছে। পৃথিবীর জন্য দুঃখজনক হচ্ছে বিভিন্ন দেশের রাজনীতি অস্ত্রবাজদের খপ্পরে পড়েছে। ফলে বৈশ্বিক ক্লাইমেট ট্রাস্ট ফান্ডে কোনো অর্থ জমা পড়ছে না। কিন্তু যুদ্ধ করার জন্য দেখা যাচ্ছে অর্থের কোনো অভাব হচ্ছে না। পৃথিবীকে বাঁচাতে এ অবস্থার পরিবর্তন একান্ত প্রয়োজন।

এ সময় ক্লাইমেট জার্নালিস্টস ফোরামকে ধন্যবাদ জানিয়ে পরিবেশবিদ তথ্যমন্ত্রী ড. হাছান বলেন, এই ফোরাম পরিবেশ বিষয়ে মানুষকে এবং বিদেশিদেরকে জলবায়ু পরিবর্তনের ফলে আমরা কী পরিমাণ ঝুঁকিতে আছি সেটি অবহিত করার ক্ষেত্রে গুরুত্বপূর্ণ ভূমিকা পালন করে চলেছে।

বিসিজেএফ সভাপতি কাওসার রহমান, সাধারণ সম্পাদক মোতাহার হোসেন, যুগ্ম সাধারণ সম্পাদক মাসউদুল হক, সদস্যদের মধ্যে রিমন মাহফুজ, উম্মুল ওয়ারা সুইটি, আলমগীর স্বপন প্রমুখ আলোচনায় অংশ নেন। বিসিজেএফ সদস্য রফিকুল ইসলাম রতন সভায় কপ-২৮ উপলক্ষ্যে পরিবেশবিদ মির্জা শওকত আলীর প্রবন্ধ সভায় উপস্থাপন করেন।

#

আকরাম/পাশা/রফিকুল/রেজাউল/২০২৩/১৮০২ ঘণ্টা

তথ্যবিবরণী নম্বর : ১৫৮১

**সায়মা ওয়াজেদের এই সাফল্য প্রধানমন্ত্রী শেখ হাসিনারই সাফল্য**

**--স্বাস্থ্যমন্ত্রী**

ঢাকা, ২১ কার্তিক (৬ নভেম্বর) :

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ভারতের নয়দিল্লিতে ১ নভেম্বর বিরাট ব্যবধানে বিশ্ব স্বাস্থ্য সংস্থার দক্ষিণ-পূর্ব এশিয়ার আঞ্চলিক পরিচালক পদে প্রধানমন্ত্রীর কন্যা সায়মা ওয়াজেদের জয়লাভ পক্ষান্তরে প্রধানমন্ত্রী শেখ হাসিনারই সাফল্য ও অর্জন। কারণ দক্ষিণ-পূর্ব এশিয়ার প্রায় ২০০ কোটি মানুষের ১১টি দেশের প্রতিনিধিদের ৮টি দেশের প্রতিনিধি সায়মা ওয়াজেদকে ভোট দেওয়ার আগে তারা প্রধানমন্ত্রী শেখ হাসিনার প্রতিই আস্থা রেখেছে। এজন্য সায়মা ওয়াজেদের এই সাফল্য প্রধানমন্ত্রী শেখ হাসিনারই সাফল্য।

আজ সচিবালয়ে মন্ত্রণালয়ের সভাকক্ষে সায়মা ওয়াজেদের বিশ্ব স্বাস্থ্য সংস্থার দক্ষিণ-পূর্ব এশিয়ার আঞ্চলিক পরিচালক পদে বিজয়, কালাজ্বর নির্মূলে বিশ্বের প্রথম দেশ হিসেবে স্বীকৃতি লাভ এবং ফাইলোরিয়ামুক্ত দেশের স্বীকৃতি লাভ উপলক্ষ্যে আয়োজিত সংবাদ সম্মেলনে এসব কথা বলেন স্বাস্থ্যমন্ত্রী।

সংবাদ সম্মেলনে কালাজ্বর নির্মূলে বিশ্বে প্রথম দেশ হিসেবে স্বীকৃতি লাভ ও ফাইলোরিয়ামুক্ত বাংলাদেশ প্রসঙ্গে স্বাস্থ্যমন্ত্রী বলেন, কালাজ্বরে প্রতি বছর বিশ্বের প্রায় ১০০টি দেশের মানুষ আক্রান্ত হয়। এটি একটি প্রাণঘাতী রোগ। প্রতি বছর কালাজ্বরে বিশ্বের ৫০ হাজার থেকে ৯০ হাজার মানুষ আক্রান্ত হয়। অনেক মানুষ মারাও যায়। কালাজ্বরে আক্রান্ত হয় এমন ১০০টি দেশের মধ্যে ১৩টি দেশের আক্রান্তের হার ৯০ ভাগ। বাংলাদেশের প্রায় ৪ কোটি মানুষ আক্রান্তের ঝুঁকিতে ছিল। স্বাস্থ্য মন্ত্রণালয়ের কার্যকর পদক্ষেপের ফলে বাংলাদেশ এখন কালাজ্বরমুক্ত দেশের স্বীকৃতি পেল। এটি আমাদের একটি জাতীয় অর্জন। তবে, এই অর্জন ধরে রাখতে পারাটাই হবে আমাদের আগামীর চ্যালেঞ্জ।

ব্রিফিংয়ে ফাইলেরিয়া বা গোদ রোগের বিস্তার সম্পর্কে মন্ত্রী বলেন, বাংলাদেশের ৬৪টি জেলার মধ্যে ১৯টি জেলায় ফাইলেরিয়া সংক্রমণের হার ছিল সর্বোচ্চ ২০ ভাগ। এই রোগটিকেও স্বাস্থ্য মন্ত্রণালয়ের যথোপযুক্ত উদ্যোগে নির্মূল করে স্বীকৃতি পেয়েছে বাংলাদেশ।

এর পাশাপাশি স্বাস্থ্যমন্ত্রী স্বাস্থ্যখাতের বিভিন্ন অর্জন তুলে ধরে কথা বলেন এবং উপস্থিত মিডিয়া কর্মীদের বিভিন্ন প্রশ্নের উত্তর দেন।

ব্রিফিংকালে স্বাস্থ্যসেবা বিভাগের সচিব মোঃ জাহাঙ্গীর আলম, স্বাস্থ্য শিক্ষা ও পরিবার কল্যাণ বিভাগের সচিব মোঃ আজিজুর রহমান, বাংলাদেশ মেডিকেল এসোসিয়েশন (বিএমএ)-এর সভাপতি ডা. মোস্তাফা জালাল মহিউদ্দিন, স্বাস্থ্য অধিদপ্তরের মহাপরিচালক অধ্যাপক ডাঃ আবুল বাশার মোহাম্মদ খুরশীদ আলম, স্বাধীনতা চিকিৎসক পরিষদের সভাপতি ডাঃ মোঃ জামাল উদ্দিন চৌধুরী, স্বাস্থ্য শিক্ষা অধিদপ্তরের মহাপরিচালক অধ্যাপক ডা. মোঃ টিটো মিঞাসহ মন্ত্রণালয়ের অতিরিক্ত সচিব ও পরিচালকবৃন্দ উপস্থিত ছিলেন।

#

মাইদুল/পাশা/মোশারফ/রফিকুল/রেজাউল/২০২৩/১৭২০ ঘণ্টা

তথ্যবিবরণী নম্বর : ১৫৮০

**আগুন সন্ত্রাসীরা আগামী নির্বাচনে বাধাগ্রস্ত করতে দেশে বিদেশে অপতৎপরতা চালাচ্ছে**

**--আবুল হাসানাত আবদুল্লাহ্**

বরিশাল, ২১ কার্তিক (৬ নভেম্বর) :

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, আগুন সন্ত্রাসী ও মুক্তিযুদ্ধের পরাজিত শত্রুরা আসন্ন জাতীয় সংসদ নির্বাচন বাধাগ্রস্ত করতে দেশে বিদেশে অপতৎপরতা চালাচ্ছে। তিনি এসব চক্রান্তকারীদের বিরুদ্ধে প্রতিরোধ গড়ে তুলতে স্থানীয় আওয়ামী লীগের নেতা-কর্মীদের প্রতি আহ্বান জানান।

আবুল হাসানাত আবদুল্লাহ্ আজ বরিশাল জেলার আগৈলঝাড়া উপজেলার সেরালে স্থানীয় বাকাল ইউনিয়ন আওয়ামী লীগ, অঙ্গ ও সহযোগী সংগঠনের নেতা-কর্মী এবং জনপ্রতিনিধিদের সাথে মতবিনিময়কালে এসব কথা বলেন। এ সময় অন্যান্যের মধ্যে জেলা ও উপজেলা আওয়ামী লীগের নেতৃবৃন্দ উপস্থিত ছিলেন।

আবুল হাসানাত আবদুল্লাহ্ বলেন, প্রধানমন্ত্রী শেখ হাসিনার বিজ্ঞ, সাহসী ও সময়োপযোগী নেতৃত্বের বিরুদ্ধে প্রতিনিয়ত ষড়যন্ত্র করছে। এদের মোকাবিলা করতে আওয়ামী লীগের নেতা-কর্মী ও জনপ্রতিনিধিদের ঐক্যবদ্ধ থাকতে হবে। তিনি বলেন, স্বাধীনতার পরাজিত শক্তি দেশের উন্নয়ন, শান্তি-শৃঙ্খলা, নিরাপত্তা ও প্রগতির ধারার এক বড় ধরনের অন্তরায়। এদেরকে সামাজিক ও রাজনৈতিকভাবে বয়কট করতে হবে।

আবুল হাসানাত আবদুল্লাহ্ বলেন, প্রধানমন্ত্রী শেখ হাসিনার সরকার নির্বাচনি ইশতেহার অনুযায়ী নিরাপদ ও সুখী, সুন্দর ও উন্নত-সমৃদ্ধ বাংলাদেশ গড়ার কর্মসূচি বাস্তবায়ন করছে। তিনি বলেন, বরিশাল জেলার প্রতিটি উপজেলায় শিক্ষা, স্বাস্থ্য, যোগাযোগ ও অবকাঠামো খাতে রেকর্ড পরিমাণ উন্নয়ন কাজ সফলভাবে চলছে। তিনি বলেন, এসব কর্মসূচির সুফল আগৈলঝাড়া ও গৌরনদীবাসীর দোরগোড়ায় পৌঁছে দিতে জনপ্রতিনিধি ও রাজনৈতিক দলের নেতা-কর্মীদের ইতিবাচক ভূমিকা পালন করতে হবে।

আবুল হাসানাত আবদুল্লাহ বলেন, সংগঠনের কার্যক্রম আরো শক্তিশালী করতে হবে। তিনি সাধারণ মানুষের সার্বিক কল্যাণে দলীয় নেতাকর্মীদেরকে দেশপ্রেম নিয়ে কাজ করার আহ্বান জানান।

#

আহসান/পাশা/মোশারফ/রফিকুল/রেজাউল/২০২৩/১৭০৮ ঘণ্টা

তথ্যবিবরণী নম্বর : ১৫৭৯

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ২১ কার্তিক (৬ নভেম্বর) :

স্বাস্থ্য অধিদপ্তরের তথ্যানুযায়ী রবিবার সকাল ৮টা থেকে আজ সোমবার সকাল ৮টা পর্যন্ত ২৪ ঘণ্টায় দেশে ৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক শূন্য ৮ শতাংশ। এ সময় ৫৫৪ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৬৫৯ জন।

#

সুলতানা/পাশা/মোশারফ/রফিকুল/রেজাউল/২০২৩/১৭০০ ঘণ্টা

তথ্যবিবরণী নম্বর : ১৫৭৮

টোকিওতে মানবসম্পদ বিষয়ক সেমিনার অনুষ্ঠিত

টোকিও, ৬ নভেম্বর :

বাংলাদেশ দূতাবাস, টোকিও এবং জাপান ইন্টারন্যাশনাল ট্রেইনি অ্যান্ড স্কিলড ওয়ার্কার কো-অপারেশন অর্গানাইজেশনের (জিটকো)’র উদ্যোগে আজ টোকিওর তোশি কাইকানে**‘**বাংলাদেশ:জাপানের জন্য দক্ষ মানব সম্পদের একটি অত্যন্ত সম্ভাবনাময় উৎস’ শীর্ষক সেমিনারের আয়োজন করা হয়।

অনুষ্ঠানে স্বাগত বক্তব্যে জাপানে নিযুক্ত বাংলাদেশের রাষ্ট্রদূত শাহাবুদ্দিন আহমদ বাংলাদেশ ও জাপানের মধ্যে কূটনৈতিক সম্পর্ককে ‘কৌশলগত অংশীদারিত্বে’ উন্নীত করার জন্য জাপান সরকারকে ধন্যবাদ জানান। তিনি বলেন, জাপানের সাথে বিভিন্ন অর্থনৈতিক ক্ষেত্রে সহযোগিতার পাশাপাশি এখন সময় এসেছে মানব সম্পদের দিকে মনোনিবেশ করার, কারণ বাংলাদেশে বিদেশে পাঠানোর জন্য প্রচুর দক্ষ জনশক্তি রয়েছে এবং অন্যদিকে জাপানে বিদেশি শ্রমিকদের ক্রমবর্ধমান চাহিদা রয়েছে। রাষ্ট্রদূত জাপানের জনশক্তি নিয়োগকারী কোম্পানি ও সংস্থাগুলোকে বাংলাদেশ থেকে আরও দক্ষ কর্মী নিয়োগের আহ্বান জানান।

সেমিনার শেষে জাপানের জনশক্তি নিয়োগকারী সংস্থা এবং বাংলাদেশের জনশক্তি প্রেরক সংস্থাগুলোর মধ্যে চার ঘন্টাব্যাপী মিথস্ক্রিয়া এবং ম্যাচিং প্রোগ্রাম আয়োজন করা হয়। বাংলাদেশ থেকে ৪৫টি জনশক্তি প্রেরক সংস্থা এবং জাপানের প্রায় ১২০টি সংস্থা ও প্রতিষ্ঠান এ অনুষ্ঠানে অংশ নেয়। এ সময় উভয় পক্ষের প্রতিনিধিরা আশা প্রকাশ করেন যে এই ম্যাচিং ইভেন্টের মাধ্যমে জনশক্তি প্রেরণের জন্য চুক্তি স্বাক্ষর করা সম্ভব হবে, যা জাপানে বাংলাদেশের শ্রমবাজার সম্প্রসারণের ক্ষেত্রে একটি মাইলফলক হবে।

সেমিনার ও ম্যাচিং প্রোগ্রামে বাংলাদেশ দূতাবাস ও জিটকোর কর্মকর্তারা উপস্থিত ছিলেন।

#

হাসান/জামান/শাম্মী/সাঈদা/কামাল/২০২৩/১৪০০ ঘণ্টা

তথ্যবিবরণী নম্বর : ১৫৭৭

**সিউলে জাতীয় সংবিধান দিবস পালন**

সিউল, ৬ নভেম্বর :

         সিউলে বাংলাদেশ দূতাবাসের আয়োজনে যথাযোগ্য মর্যাদায় ‘জাতীয় সংবিধান দিবস-২০২৩’ পালন করা হয়।

‘জাতীয় সংবিধান দিবস’-এর তাৎপর্যের ওপর আলোচনা অনুষ্ঠানে রাষ্ট্রদূত দেলওয়ার হোসেন, দূতাবাসের কর্মকর্তাগণ ও প্রবাসী বাংলাদেশিরা অংশগ্রহণ করেন। আলোচকগণ বাংলাদেশের সংবিধানের ঐতিহাসিক পটভূমি ও তাৎপর্যের ওপর আলোকপাত এবং গণতান্ত্রিক মূল্যবোধ ও আইনের শাসন প্রতিষ্ঠায় মহান সংবিধান সমুন্নত রাখার বিষয়ে দৃঢ় প্রত্যয় ব্যক্ত করেন।

#

মিশন সিউল/জামান/শাম্মী/সাঈদা/কামাল/২০২৩/১৪০০ ঘণ্টা

তথ্যবিবরণী নম্বর : ১৫৭৬

**আগামীতে বয়স্কভাতা শতভাগে উন্নীত করা হবে**

**---খাদ্যমন্ত্রী**

নওগাঁ, (সাপাহার) ৬ নভেম্বর :

খাদ্যমন্ত্রী সাধন চন্দ্র মজুমদার বলেছেন, সামাজিক নিরাপত্তা বেষ্টনীর আওতা সরকার প্রতিবছরই বাড়াচ্ছে। এ ধারাবাহিকতায় আগামীতে বয়স্কভাতা শতভাগে উন্নীত করা হবে।

আজ সাপাহারে সরফতুল্লাহ ফাজিল মাদ্রাসা প্রাঙ্গণে সাপাহার সদর ইউনিয়ন আওয়ামী লীগ আয়োজিত বর্তমান সরকারের সামাজিক নিরাপত্তা বেষ্টনীর আওতাভুক্ত জনগণের সাথে মতবিনিময় সভায় প্রধান অতিথির বক্তব্যে মন্ত্রী এ কথা বলেন।

মন্ত্রী বলেন, সরকার দরিদ্র মানুষের কথা চিন্তা করে খাদ্যবান্ধব কর্মসূচির আওতায় ১৫ টাকা কেজি দরে ৩০ কেজি চাল দিচ্ছে। টিসিবির মাধ্যমে ১ কোটি পরিবারকে দেওয়া হচ্ছে চাল, ডাল, পেঁয়াজ, তেল ও চিনি। সামাজিক নিরাপত্তা বেষ্টনীর আওতাভুক্ত দেশের অধিকাংশ মানুষ, কেউ সরাসরি উপকৃত হয় কেউ বা পরোক্ষভাবে।

মন্ত্রী আরো বলেন, পিছিয়ে পড়া জনগোষ্ঠীর জন্য সামাজিক সুরক্ষা বলয়ের আওতায় নানারকম ভাতা দিয়ে যাচ্ছে বর্তমান সরকার। এতে মানুষের জীবনযাত্রার মান উন্নয়ন হয়েছে। সামাজিক নিরাপত্তা বেষ্টনীর আওতায় অসচ্ছল প্রতিবন্ধী ছাড়াও বয়স্ক ভাতা, স্বামী নিগৃহীতা ভাতা, বিধবা ভাতা, দরিদ্র মায়ের মাতৃত্বকালীন ভাতা, শহিদ পরিবার ও যুদ্ধাহত বীর মুক্তিযোদ্ধাদের চিকিৎসা ও সম্মানী ভাতা, হিজড়া, বেদে ও অনগ্রসর জনগোষ্ঠীর জীবনমান উন্নয়ন ভাতা রয়েছে। এছাড়াও কৃষি প্রণোদনা পাচ্ছে কৃষক। শিক্ষার্থীদের উপবৃত্তির টাকা চলে যাচ্ছে অভিভাবকদের মোবাইলে।

সাপাহার সদর ইউনিয়ন আওয়ামী লীগের সভাপতি মোঃ সাদেকুল ইসলামের সভাপতিত্বে অনুষ্ঠানে বিশেষ অতিথি হিসেবে বক্তৃতা করেন সাপাহার উপজেলা আওয়ামী লীগের সভাপতি মোঃ শামসুল আলম শাহ চৌধুরী, সাধারণ সম্পাদক মাসুদ রেজা সারোয়ার এবং উপজেলা পরিষদের চেয়ারম্যান মোঃ সাহজাহান হোসেন।

#

কামাল/জামান/শাম্মী/রাসেল/কামাল/২০২৩/১৪০০ ঘণ্টা

তথ্যবিবরণী নম্বর : ১৫৭৫

**মুক্তিযুদ্ধ এবং স্বাধীনতা সংগ্রামের ইতিহাসকে যত বেশি সম্ভব চলচ্চিত্রের পর্দায় তুলে ধরতে হবে**

**-- ডাক ও টেলিযোগাযোগ মন্ত্রী**

ঢাকা, ২১ কার্তিক (৬ নভেম্বর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, মুক্তিযুদ্ধ এবং স্বাধীনতা সংগ্রামের ইতিহাসকে যত বেশি সম্ভব চলচ্চিত্রের পর্দায় তুলে ধরতে হবে। আমাদের জাতীয় জীবনে সর্বশ্রেষ্ঠ অর্জন মুক্তিযুদ্ধের মাধ্যমে স্বাধীন বাংলাদেশ প্রতিষ্ঠা। বঙ্গবন্ধুর নেতৃত্বে আমাদের স্বাধীনতা দীর্ঘ ২৩ বছরের সংগ্রাম আর ৯ মাসের সশস্ত্র মুক্তিযুদ্ধের বিজয় অর্জনের ফসল।

গতকাল ঢাকায় শিল্পকলা একাডেমির জাতীয় চিত্রশালা মিলনায়তনে স্বল্পদৈঘ্য চলচ্চিত্র ‘জয় বাংলা’ এর প্রিমিয়ার শো অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

মন্ত্রী বলেন, স্বাধীনতা সংগ্রাম এবং মুক্তিযোদ্ধাদের জন্য জয় বাংলা স্লোগানটি ছিল প্রেরণাদায়ক একটি শক্তি। দেশের ভিতর ও বাইরেও যুদ্ধকালে মুক্তিযোদ্ধারা জয় বাংলা বাহিনী হিসেবে পরিচিতি লাভ করেছিলেন। জয় বাংলা স্লোগানের সৃষ্টির ইতিহাস তুলে ধরে মন্ত্রী বলেন, ১৯৬৯ সালের  ১৫ সেপ্টেম্বর মধুর ক্যান্টিন থেকে বন্ধু আফতাব আহমেদ ও চিশতি হেলালুর রহমান জয় বাংলা  স্লোগানটি প্রথম উচ্চারণ করেন। ক্যান্টিনে ৫/৬ জনের দলটির সাথে মন্ত্রী নিজেও এই স্লোগানটি প্রথম ধ্বণিত করেন উল্লেখ করে বলেন, বঙ্গবন্ধু  এই স্লোগানটি গ্রহণ করেছিলেন।

মন্ত্রী জয় বাংলা চলচ্চিত্রটিকে অত্যন্ত সময়োপযোগী একটি কাজ উল্লেখ করেন এবং এর সাথে জড়িত শিল্পী ও কলাকুশলীদের ধন্যবাদ জানিয়ে বলেন, মুক্তিযুদ্ধ বাঙালি জাতির দীর্ঘ নয় মাসের সংগ্রামের একটি মহাকাব্য। এ মহাকাব্য রুপালি পর্দায় ফুটিয়ে তোলার চেষ্টা শুরু হয় সেই ১৯৭২ থেকেই, যা আজও চলমান। প্রধানমন্ত্রী শেখ হাসিনার সরকার মুক্তিযুদ্ধের সিনেমাকে গুরুত্ব দিচ্ছে, সরকারি অনুদানও দেয়া হচ্ছে। মুক্তিযুদ্ধ  বাংলা ও বাঙালির বীরত্ব ও গৌরবের গল্প। এই গল্পে নারীদের ভূমিকা যথাযথভাবে তুলে আনতে হবে।

অনুষ্ঠানে বাংলাদেশ আওয়ামী লীগের উপদেষ্টা পরিষদের সদস্য নূহ উল আলম লেনিন, তথ্য ও সম্প্রচার মন্ত্রণালয়ের অতিরিক্ত সচিব মোঃ ফারুক আহমেদ, সংস্কৃতি বিষয়ক মন্ত্রণালয়ের যুগ্মসচিব মোঃ মিজানুর রহমান এবং স্বল্পদৈর্ঘ্য চলচ্চিত্র ‘জয় বাংলা’ এর পরিচালক শায়লা রহমান তিথি উপস্থিত ছিলেন।

#

শেফায়েত/জামান/শাম্মী/সাঈদা/রাসেল/কামাল/২০২৩/১২৫০ ঘণ্টা

তথ্যবিবরণী নম্বর : ১৫৭৪

**মিসরে বাংলাদেশ দূতাবাসে জাতীয় সংবিধান দিবস পালন**

কায়রো (মিসর), ৬ নভেম্বর :

মিসরে বাংলাদেশ দূতাবাসের আয়োজনে ৫ নভেম্বর যথাযোগ্য মর্যাদা ও ভাবগাম্ভীর্যের সাথে দূতাবাস কনফারেন্স রুমে ‘জাতীয় সংবিধান দিবস’ পালিত হয়।

দিবসটি উপলক্ষ্যে আয়োজিত বিশেষ আলোচনা সভায় রাষ্ট্রদূত সামিনা নাজ বঙ্গবন্ধু শেখ মুজিবুর রহমান-এর প্রতি শ্রদ্ধা জানিয়ে তাঁর বক্তব্যে জাতির পিতার অবিসংবাদিত নেতৃত্বে একটি স্বাধীন বাংলাদেশ নির্মাণ ও নতুন জাতি গঠনে অতি অল্প সময়ে জাতিকে সংবিধান উপহার দেয়ার কথা কৃতজ্ঞচিত্তে স্মরণ করেন। তিনি বলেন, বাংলাদেশের সংবিধান স্বাধীন ও সার্বভৌম বাংলাদেশ রাষ্ট্রের সর্বোচ্চ আইন, যা স্বল্পতম সময়ে আমাদের জাতির পিতার নেতৃত্বে রচিত হয়েছিল।

রাষ্ট্রদূত আরো উল্লেখ করেন, বঙ্গবন্ধুর সোনার বাংলাদেশ গড়ার লক্ষ্যে বর্তমান সরকার প্রধানমন্ত্রী শেখ হাসিনার নেতৃত্বে ‘রূপকল্প-২০৪১’ বাস্তবায়নে নিরন্তর কাজ করে যাচ্ছে। তিনি সকল প্রবাসীকে নিজ নিজ অবস্থান থেকে একটি আধুনিক স্মার্ট বাংলাদেশ গড়ার কাজে যার যার সাধ্যমত অবদান রাখার আহ্বান জানান।

#

মিশন কায়রো/জামান/রাসেল/আসমা/২০২৩/১০৩০ ঘণ্টা